Kuldīga

APSTIPRINĀTS

ar Kuldīgas novada domes

25.01.2024. sēdes lēmumu

(prot. Nr. 1, p. 34.)

**KONKURSA NOLIKUMS**

**Kuldīgas novada pašvaldības finansējuma**

**saņemšanai nevalstisko organizāciju atbalstam,**

**kuru darbība saistīta ar sociālo jomu**

*Izdots saskaņā ar Pašvaldību likuma*

*5. pantu, 50. panta pirmo daļu*

# VISPĀRĪGIE NOTEIKUMI

1. Šis nolikums nosaka kārtību, kādā tiek piešķirts Kuldīgas novada pašvaldības (turpmāk – Pašvaldība) finansējums nevalstisko organizāciju (turpmāk – NVO), kuru darbība saistīta ar sociālo jomu, darbības atbalstam un pasākumu īstenošanai sociālajā jomā (turpmāk – Konkurss).
2. Konkursa mērķis – iesaistīt NVO sektoru inovatīvās aktivitātēs sociāli mazaizsargāto personu grupu sociālās integrācijas veicināšanai, veicināt un dažādot sociāli mazaizsargāto iedzīvotāju grupu aktivitāti un līdzdalību aktuālu problēmu risināšanā, sekmējot viņu dzīves kvalitātes uzlabošanos.
3. Konkursa uzdevumi:
   1. finansiāli atbalstīt NVO, kuras darbojas sociālajā jomā – aktīvas ikdienas darbības, kvalitatīvu uz mērķa sasniegšanu vērstu un sociāli efektīvu pasākumu īstenošanā Kuldīgas novadā;
   2. sekmēt NVO iesaistīšanos dažādu sabiedrībai nozīmīgu sociālo problēmu risināšanā, brīvprātīgā pašvaldības iniciatīvu realizēšanā, aktivizēt sabiedrību, mazināt sociālo spriedzi;
   3. Konkursam var pieteikties Latvijas Republikas Uzņēmumu reģistrā reģistrētās NVO, kas darbojas Pašvaldības teritorijā un NVO, kuras apvieno sociāli mazaizsargāto personu grupas vai kuru mērķauditorija ir sociāli mazaizsargāto personu grupas;
   4. Konkursa kopējais finansējums ir **15000 EUR**. Kuldīgas novada domei ir tiesības kopējo finansējumu pārskatīt, pieņemot attiecīgu lēmumu.

# FINANSĒJUMA PIEŠĶIRŠANAS NOSACĪJUMI

1. Konkursa vērtēšanas kritēriji:
   1. atbilstība Konkursa mērķim un uzdevumiem;
   2. piedāvātais līdzfinansējums vai pašu ieguldījums;
   3. sabiedrības iesaistīšana pasākumu norisē;
   4. dažādu sabiedrības grupu konsolidācija un sabiedrības interešu ievērošana;
   5. darbības atbilstība Kuldīgas pilsētas un novada interesēm;
   6. sociālai jomai atbilstošs darbības veids, mērķis;
   7. mērķauditorija;
   8. reģistrēto biedru skaits;
   9. iepriekšējā periodā organizētie pasākumi, aktivitātes un sabiedrības iesaistīšana tajos;
   10. brīvprātīgo iesaiste NVO darbā.
2. Maksimālais Pašvaldības piešķiramā finansējuma apmērs Konkursā vienai NVO ir **1200 EUR**.

# KONKURSA IZSLUDINĀŠANAS UN

# PIETEIKUMU IESNIEGŠANAS KĀRTĪBA

1. Paziņojumu par šo nolikumu un iespēju pieteikties Pašvaldības finansējumam publicē Pašvaldības informatīvajā izdevumā “Kuldīgas novada vēstis” un Pašvaldības interneta vietnē www.kuldigasnovads.lv.
2. Konkursa nolikumu un pieteikuma veidlapu (šī nolikuma pielikums) iespējams saņemt Pašvaldībā, Baznīcas ielā 1, Kuldīgā, Kuldīgas novadā un Pašvaldības interneta vietnē www.kuldigasnovads.lv.
3. Kuldīgas novada dome ar lēmumu nosaka termiņu, līdz kuram NVO ir tiesības pieteikties Konkursam. Aizpildīta pieteikuma veidlapa Konkursam jāiesniedz Pašvaldībā, Baznīcas ielā 1, Kuldīgā, Kuldīgas novadā pie klientu apkalpošanas speciālista vai sūtot uz e-pasta adresi [dome@kuldiga.lv](mailto:dome@kuldiga.lv).

# PIETEIKUMA IZVĒRTĒŠANAS KĀRTĪBA

1. Kuldīgas novada domes Sociālo, izglītības un kultūras lietu komiteja (turpmāk – Komiteja) izvērtē Konkursam iesniegtos pieteikumus un to atbilstību šim nolikumam.
2. Komisija vērtē tikai līdz Kuldīgas novada domes noteiktajam termiņam iesniegtos Konkursa pieteikumus.
3. Pieteikumu vērtēšanas procesā Komiteja ir tiesīga uzaicināt pieteikuma iesniedzējus uz pārrunām, kā arī uzaicināt citus speciālistus atzinumu sniegšanai.
4. Pieteikumu vērtēšanas procesā Komiteja ir tiesīga atteikt vai samazināt finansējuma piešķiršanu (attiecībā uz pieprasīto apjomu).
5. Pašvaldības piešķirto atbalstu un tā apmērus apstiprina Kuldīgas novada dome, pamatojoties uz Komitejas atzinumu.
6. Netiek apstiprināti tie Pieteikumi, kuri neatbilst šim nolikumam, Konkursa mērķim un vērtēšanas kritērijiem.

# LĪGUMS

1. Pēc Kuldīgas novada domes lēmuma par finansējuma piešķiršanu pieņemšanas, NVO slēdz līgumu ar Pašvaldības aģentūru “Sociālais dienests” par finansējuma apmēru, izlietotā finansējuma atskaites iesniegšanas kārtību, saistībām, finansējuma izlietošanas kārtību un tā atmaksu, ja saistības netiek pildītas.
2. Līgumā ar Pašvaldību noteiktajā termiņā, NVO iesniedz Pašvaldībai atskaiti par saņemtā finansējuma izlietojumu, pievienojot grāmatvedības attaisnojošo dokumentu (līgumu, rēķinu, u.c.) un maksājumu uzdevumu kopijas.
3. Pašvaldībai ir tiesības pieprasīt papildu informāciju par piešķirtā finansējuma izlietošanas gaitu, kā arī kontrolēt piešķirtā finansējuma izlietojuma atbilstību.
4. Atskaiti par finansējuma izlietojumu un Konkursā sasniedzamo mērķu rezultātiem NVO iesniedz Pašvaldības aģentūrā “Sociālais dienests”, Dzirnavas ielā 9, Kuldīgā, Kuldīgas novadā vai sūtot uz e-pasta adresi: soc.dienests@kuldigasnovads.lv.

# NOSLĒGUMA JAUTĀJUMI

1. Papildjautājumus un grozījumus šajā nolikumā var ierosināt Kuldīgas novada domes pastāvīgās komitejas.
2. Šis nolikums stājas spēkā, kad to ar lēmumu ir apstiprinājusi Kuldīgas novada dome.
3. Ar šī nolikuma spēkā stāšanos spēku zaudē ar Kuldīgas novada domes 22.12.2022. lēmumu (protokols Nr. 18., p. 70) apstiprinātais konkursa nolikums Kuldīgas novada pašvaldības finansējuma saņemšanai nevalstisko organizāciju atbalstam, kuru darbība saistīta ar sociālo jomu.

Kuldīgas novada domes priekšsēdētāja (paraksts)\* I. Astaševska

*\** ŠIS DOKUMENTS IR PARAKSTĪTS AR DROŠU ELEKTRONISKO PARAKSTU

UN SATUR LAIKA ZĪMOGU